钦定古今图书集成/理学汇编/文学典/第095卷 > 王绂〈夏昶平显〉
## 钦定古今图书集成/理学汇编/文学典/第095卷 > 王绂〈夏昶平显〉

按《明外史》本传：“绂字孟端，无锡人。博学，工歌诗，能书
写，山林竹石，妙绝一时。洪武中，坐累戍朔州。永乐初，
用荐以善书供事文渊阁。久之，除中书舍人。绂未仕
时，与吴人韩奕为友，隐居九龙山，遂自号九龙山人。
于书法动以古人自期，画不苟作。游览之顷，酒酣握
笔长廊素壁，淋漓霑洒。有投金帛购片楮者，辄拂袖”
起，或闭门不纳，甚至诟厉勿顾也。人有谏之者，绂曰：
“丈夫宜审所处，轻者如此，重者将何以哉？”在京师，月
下闻吹箫声，乘兴写《竹石图》。明旦访其人赠之，则估
客也。客以红氍“馈，请再写一枝为配。”绂笑曰：“我为
箫声访汝，以箫材报汝，汝俗子也。”索前画裂之，还其
馈。一日退朝，黔国公沐晟从后呼其字，绂不应。同列
语之曰：“此黔国公也。”绂曰：“我非不闻之，是必与我索
画耳。”晟走及之，果以画请，绂颔之而已。逾数年，晟复
以书来，绂始为作画。既而曰：“我画直遗黔公，不可。黔
公客平仲微者，我友也，以友故与之，俟黔公与求，则
可耳。”其高介绝俗如此。昆山夏昶者，亦善画竹石，亚
于绂。画竹一枝直白金一锭，然人多以馈遗得之。昶
字仲昭，永乐十三年进士，改庶吉士，寻除中书舍人，
转吏部考功主事，出知瑞州府，擢太常少卿，进本寺
卿。昶与上元张益同中进士，同以文名，同善画竹。其
后昶见益《石渠阁赋》，自谓不如，遂不复作赋。益见昶
所画竹石，亦遂不复画竹，益死土木之难。仲微名显，
钱塘人，尝知滕县事，谪戍云南。其为诗颇豪放自喜，
云南诗人称“平居陈、郭”，显其一也。

按《列朝诗集》：“绂字孟端，无锡人。少为弟子员，免归。洪
武戊午，征天下罢闲弟子员入官，以事累謪戍朔州
十馀年。永乐初，以善书荐，供事文渊阁。十年，拜中书
舍人。明年扈从北京。又明年，卒于官舍。”

按《昆山县志》：昶字仲昭，先冒外姓朱氏，登第后始复
今姓。昶以经术进，而书法特妙，由庶吉士改中书舍
人。文皇尝试其书第一，特命书诸宫殿榜，遂赐第宅，
免朝参，恩眷极厚。初昶字作昶，上因召见，谓曰：“日岂
可从傍，宜加永上。”遂为更定，故今字皆从之。后迁考
功主事。正德初，预修仁、宣二庙《实录》，又命书御览诸
书、《皇陵》等碑。出知瑞州府，入为太常少卿，进卿致仕。
昶为政平易，居家孝友，而风流文雅，有高人之致。诗词清丽，尤工画竹石，擅名天下。至于朝鲜、日本诸国，
皆悬金购之。

按《云南通志》：“显字仲微，杭州人。洪武间，应孝弟力田，
为广西藤县令。降主簿，寻谪戍。博学能文。西平侯沐
英请于朝，除伍籍为塾宾。著有《松雨轩集》。”